‘แอร์เอเชีย’เสริมทัพสั่งA320อีก100ลำ
แอร์เอเชียเดินหน้าขยายการบินในภูมิภาค เซ็น 3 แสนล้าน สั่งซื้อแอร์บัส 100 ลำ
15 ธ.ค. 2555

แอร์เอเชียเดินหน้าขยายการบินในภูมิภาค เซ็น 3 แสนล้าน สั่งซื้อแอร์บัส 100 ลำ
สายการบินแอร์เอเชีย ประกาศซื้อเครื่องบินแอร์บัส เอ 320 ล็อตใหญ่ 100 ลำ รวมมูลค่า 9,400 ล้านเหรียญสหรัฐ (ราว 2.87 แสนล้านบาท) ส่งผลให้แอร์เอเชียเป็นสายการบินที่มีฝูงบินรุ่น เอ 320 มากที่สุดในโลก ท่ามกลางการเติบโตอย่างต่อเนื่องของธุรกิจสายการบินประหยัดในภูมิภาคเอเชีย
เอเอฟพี รายงานว่า การสั่งซื้อฝูงบินล็อตดังกล่าวเป็นเครื่องรุ่นใหม่ เอ 320 นีโอ ชาร์กเล็ต ซึ่งประหยัดเชื้อเพลิงเพิ่มขึ้น 15% เป็นจำนวน 64 ลำ ขณะที่อีก 36 ลำเป็นเครื่องรุ่นเดิม ซึ่งการซื้อเพิ่มทำให้แอร์เอเชียมีฝูงบิน เอ 320 รวมถึง 475 ลำ โดยเครื่องรุ่นนี้เป็นที่นิยมในกลุ่มสายการบินโลว์คอสต์ เนื่องจากเป็นเครื่องขนาด 1 ช่องทางเดิน ที่บินในระยะสั้นถึงระยะกลาง
นายโทนี เฟอร์นันเดส ประธานเจ้าหน้าที่บริหารแอร์เอเชีย กล่าวหลังลงนามคำสั่งซื้อที่โรงงานแอร์บัสในเวลส์ ว่า การเพิ่มฝูงบินครั้งนี้สอดคล้องกับยุทธศาสตร์เดินหน้าขยายเครือข่ายผ่านทางการเปิดเส้นทางการบินใหม่ๆ และเพิ่มจำนวนเที่ยวบินในแต่ละเส้นทาง เพื่อให้แอร์เอเชียยังคงครองความเป็นผู้นำ
ทางด้านนายทัศพล แบเลเว็ลด์ ประธานเจ้าหน้าที่บริหาร สายการบินไทยแอร์เอเชีย เปิดเผยว่า การสั่งซื้อเครื่องบินใหม่ครั้งนี้ เพื่อขยายการบินให้ครอบคลุมน่านฟ้าภูมิภาคเอเชีย รวมถึงนำเครื่องบินใหม่ทดแทนเครื่องบินเก่าที่เตรียมปลดระวาง โดยไทยแอร์เอเชียจะได้รับเครื่องบินที่สั่งซื้อล็อตใหม่นี้ราว 20-30 ลำ ขณะที่ในปีหน้าจะมีการทยอยกระจายฝูงบินไปทั่วเอเชีย ซึ่งมาเลเซียจะรับมอบ 10 ลำ ประเทศไทย 8 ลำ อินโดนีเซีย 9 ลำ ฟิลิปปินส์ 3 ลำ และญี่ปุ่น 4 ลำ 
สำหรับแผนการขยายเส้นทางการบินในปีหน้า จะเน้นการเพิ่มเที่ยวบินกว่าเท่าตัวทุกเส้นทางในประเทศ ซึ่งปัจจุบันเปิดให้บริการทั้งหมด 14 เที่ยวบิน รวมถึงเพิ่มเที่ยวบินเส้นทางระหว่างประเทศ และการขยายเส้นทางใหม่ในปีหน้า 2-3 เส้นทาง